- Mak
- <
- 16
- >

16
A kamkamtur ulak ane Iesu kusun a minat
(Matiu 28:1-8; Luk 24:1-12; Jon 20:1-10)
1 Ning a Pukakiar Sabat ka rop, e Maria Makdalen, pa e Maria tana e Jems, pa e Salome ditol lou pas a ututnala ning i tomtoboh sur ditol ar atomtoboh a minat e Iesu ono. 2 Ana kobot ning ot ana ningnigo na pukakiar ana wik, ditol han sur uting na kulam a minat. 3 Ning ditol han amon ditol deken artalai ditol, “Esi ma ir nangan datol sur ir lakir sen a hat numo kusun a taman a kulam a minat?” 4 Ning ditol tai tostos utumo, ditol oroi mang di ka lakir sen tar a tnan hat ning. 5 Ning ditol kas uting na kulam a minat, ditol oroi ning a barman, i kes tar ana sot a kunditol, i mermer ana kokok a kaen. Pa ditol matmataut.
6 I atai ditol mange, “Gong mutol matmataut. A tasmani mang mutol tai sur e Iesu a te Nasaret, esaning di sai ahat tari saot na rakai kutus. Bel i ma te, ka kamtur ulak. Mutol oroi a pukna ne di aborbor tari ano. 7 16:7 Matiu 26:32; Mak 14:28Mutol han, mutol ar atai anuna kakak a asaerla pa e Pita otleng mange, ‘E Iesu ir nigo utumo e Galili. Mulor oroi tumo, larot ning ka atai nigon tar mulo.’ ”
8 Pa ditol purum pa la dun kusun a kulam a minat taum ana nuknuk kol pa ditol koloron. Bel ditol atai tik ana ta warwara anasa ditol matmataut kol.*16:8 Dingla na tena tastasmai ana Buk Tabu la nuki mang e Mak i manah ka te. La nuki mang tik masik i tumus tar a ves 9-20.
E Iesu i hanot tetek e Maria Makdalen
(Matiu 28:9-10; Jon 20:11-18)
[ 9 Ning e Iesu ka kamtur ulak kusun a minat ana kobot ning ot ana ningnigo na pukakiar ana wik, i hanot tetek e Maria Makdalen, esaning i kepsen tar mais a mot kusuni. 10 E Maria Makdalen i han pa i atai la ning la sira mur e Iesu, ning la balmaris pa la tangis suri. 11 Ning la longori mang e Iesu ka kamtur ulak pa e Maria ka oroi tari, bel la tortorot ono.
E Iesu i hanot tetek naur a kaklik asaer
(Luk 24:13-35)
12 Lamur e Iesu i hanot tetek naur a kaklik asaer ning dia han amon ana ngas. A palaona e Iesu i ries. 13 Dia ulak, pa dia atai a kakak a asaerla, ika bel la tortorot otleng ondiau.
E Iesu i hanot tetek ning a bonot pa pisir takai a kakak a asaerla
(Matiu 28:16-20; Luk 24:36-49; Jon 20:19-23; Aposel 1:6-8)
14 16:14 1 Korin 15:5Lamur i hanot pas tetek ning a bonot pa pisir takai a kakak a asaerla kaning la hangan. Pa i warwara rakrakai tanla, anasa bel la tortorot, pa balanla i rakrakai, pa bel la tortorot onla ning la ka oroi tari ning ka kamtur ulak. 15 16:15 Aposel 1:8I atai la mange, “Mulor han uting na rakrakan hanua rop, pa mulor warawai ana Wakak a Warwara tetek a taraila rop. 16 16:16 Aposel 2:38Esining i tortorot pa di baptaisi, e God ir alauni. Ika esining bel i tortorot, e God ir saran a rakrakai a warkurai teteki sur ir mat. 17 16:17 Aposel 2:4; 8:7A tena tortorotla lar tol a ututnala na kulkulan larne: Lar kepsen a motla ana risak, lar warwara ana urmatana tona warwara, 18 16:18 Luk 10:19; Aposel 28:3-6lar tong a soila, pa ning lar gang a malum laulau, bel ir alaulau la, pa lar suah a kunla ana tinsamanla, pa lar langolango.”
E Iesu i han kas usaot na langit
(Luk 24:50-53; Aposel 1:9-11)
19 16:19 Aposel 1:9-11; 2:33-34Ning a Leklek e Iesu ka warwara tar tanla, e God i los kas pasi usaot na langit, pa i kes ting na sot a kuna. 20 16:20 Aposel 14:3; Hibru 2:3-4Anuna kakak a asaerla la han, pa la warawai ana hananua rop. Pa a Leklek i nangan la, pa i amomol tar anuna warwarala ana ututnala na kulkulan ning i han taum ono.]

- Mak
- <
- 16
- >

16:7: 16:7 Matiu 26:32; Mak 14:28

*16:8: 16:8 Dingla na tena tastasmai ana Buk Tabu la nuki mang e Mak i manah ka te. La nuki mang tik masik i tumus tar a ves 9-20.

16:14: 16:14 1 Korin 15:5

16:15: 16:15 Aposel 1:8

16:16: 16:16 Aposel 2:38

16:17: 16:17 Aposel 2:4; 8:7

16:18: 16:18 Luk 10:19; Aposel 28:3-6

16:19: 16:19 Aposel 1:9-11; 2:33-34

16:20: 16:20 Aposel 14:3; Hibru 2:3-4

© 2023 Wycliffe Bible Translators Australia