- Jon
- <
- 14
- >

14
E Iesu a ngas tetek e Tamana
1 E Iesu i atai la mange, “Gong mulo nuknuk kol. Mulor tortorot oe God, pa mulor tortorot otleng hok. 2 Ting na rumai ane Tata, a galis a rum. Ning bel, ar atai mulo otleng ono. Ar han sur ar sang tar a pukna sur mulo. 3 14:3 Jon 12:26Ning ia ka sang tar a pukna sur mulo, ar ulak, par ben pas mulo tetek iau, sur mulo otleng mulor kes ting na hanua ning ar kes ia. 4 Mulo tasman ot a ngas uting na hanua ning ar han utingia.”
5 E Tomas i atai i mange, “Leklek, bel mila tasman a hanua ning ur han utingia, pa milar tasman mangmangasa a ngas utingia?” 6 14:6 Jon 11:25; Rom 5:1-2E Iesu i kelesi mange, “Iau a ngas, pa iau a momolna, pa iau a lalaun. Bel tik ir han tetek e Tata ana ta ngas masik, hok ka. 7 14:7 Jon 8:19Ning mulo tasman momol iau, mulor tasman e Tata otleng. Pa onone mulo ka tasmani, pa mulo ka oroi.” 8 E Pilip i atai i mange, “Leklek, ur asangan tar e Tamam tamila, i ka ning mila mang suri.” 9 14:9 Jon 12:45; Kolosi 1:15; Hibru 1:3E Iesu i kelesi mange, “Pilip, ia ka kes kol taum omulo, pa belot u tasman iau? Esining ka oroi iau, ka oroi tar e Tata. Sur asa u atongi mang ar asangan tar e Tata tamulo? 10 14:10 Jon 12:49Bel u tortorot mang iau kaning oe Tata, pa e Tata kane hok? A warwarala ning a atongi tamulo, bel anuki. E Tata ning kane hok i tol anuna titol. 11 14:11 Jon 10:38Mulor tortorot hok ning a atongi mang iau kaning oe Tata, pa e Tata kane hok. Ning bel mulo tortorot ana nuk a warwara, mulor tortorot ka hok kamkamna ana ututnala ning a toli.
12 14:12 Mak 16:19-20“A atong momoli tamulo, esining i tortorot hok, ir tol a ututnala larning a sira toli, pa ir tol a tatatnan utna tana ututnala ning ia ka tol tari, anasa ar han tetek e Tata. 13 14:13 Matiu 7:7; Jon 15:16Pa ututnala rop ning mulo nunungi ana risak, ar tolsot pasi, sur e Natnalik ir apuasa a matatar oe Tamana. 14 Ning mulo araring sur ta utna ana risak, ar tolsot pasi.
E Iesu i atongi mang ir sune purum a Talngan Tabu
15 14:15 Jon 15:10; 1 Jon 5:3“Ning mulo mang sur iau, mulor mur anuk na warkuraila. 16 14:16 Jon 14:26; 15:26; 16:7Par nunung e Tata, pa ir sune ning a Tena Arnangai otleng tetek mulo, sur ir kes tikin taum omulo, 17 14:17 Jon 16:13a Talngan Tabu na momolna. A taraila mite na rakrakan hanua bel la maling pasi, anasa bel la oroi lalani pa bel la tasmani. Ika mulo, mulo tasman a Tena Arnangai anasa i kes taum omulo pa ir kes omulo. 18 Ning ar han kusun mulo, bel mulor kes na biasui, ar ulak ka tetek mulo.
19 “Bel ma i bongnani, sur a taraila mite na rakrakan hanua bel lar oroi iau. Ika mulo, mulor oroi iau. Mulor laun anasa a laun. 20 14:20 Jon 17:21-23Ana pukakiar ning ar laun ulak kusun a minat, mulor tasmani mang iau kaning oe Tata, pa mulo otleng kane hok, pa iau kaning omulo. 21 Esining i tong akes anuk na warkurai pa i muri, i ning i mang sur iau. Pa e Tata ir mang suri, pa iau otleng ar mang suri, par asangan iau tana.”
22 E Judas (bel e Judas Iskariot) i deken e Iesu mange, “Leklek, sur asaning ur asangan tar u tamila ka, pa bel tana taraila te na rakrakan hanua?” 23 E Iesu i kelesi mange, “Ning tik ir mang sur iau, ir longor ana nuk na asaer. Pa e Tata ir mang suri, pa miar han teteki, pa miar kes taum onoi. 24 14:24 Jon 7:16Ika esining bel i mang sur iau, bel ir longor ana nuk na asaer. A warwarala ning mulo longori bel anuki, anun e Tata, ning i sune iau.
25 “A atong a warwarala ne tamulo ning kanet a kes napirimulo. 26 A Tena Arnangai, a Talngan Tabu, ning e Tata ir sune i ana risak, ir asaer mulo ana ututnala rop, pa ir anuknuk mulo ana warwarala ning ia ka atai tar mulo ono. 27 A saran a balmolmol tetek mulo, anuk a balmolmol ning a tabar mulo ono. Bel a tabar mulo larning a rakrakan hanua i artabar. Gong mulo nuknuk kol, pa gong mulo matmataut.
28 14:28 Jon 20:17“Mulo ka longor tar asaning ia ka atong tari mang, ‘Ar han pas par ulak tetek mulo.’ Ning mulo mang sur iau, mulor gas mang ar han tetek e Tata, anasa i leklek tak. 29 14:29 Jon 13:19Ia ka atai nigon tar mulo ana ututnala ning lamur ir hanot, pa ning ka hanot, mulor tortorot.
30 “Bel ma ar awara kol mulo, anasa e Satan, a ningnigo mite na rakrakan hanua, milau ir hanot. Bel al rakrakaina sur ir tol ta utna hok, 31 ika ar tolsot arop pas a ututnala ning e Tata i sune iau sur ar toli, sur a rakrakan hanua ir tasmani mang a mang sur e Tata.
“Mulor tur pa dala kar han.”

- Jon
- <
- 14
- >

14:3: 14:3 Jon 12:26

14:6: 14:6 Jon 11:25; Rom 5:1-2

14:7: 14:7 Jon 8:19

14:9: 14:9 Jon 12:45; Kolosi 1:15; Hibru 1:3

14:10: 14:10 Jon 12:49

14:11: 14:11 Jon 10:38

14:12: 14:12 Mak 16:19-20

14:13: 14:13 Matiu 7:7; Jon 15:16

14:15: 14:15 Jon 15:10; 1 Jon 5:3

14:16: 14:16 Jon 14:26; 15:26; 16:7

14:17: 14:17 Jon 16:13

14:20: 14:20 Jon 17:21-23

14:24: 14:24 Jon 7:16

14:28: 14:28 Jon 20:17

14:29: 14:29 Jon 13:19

© 2023 Wycliffe Bible Translators Australia