- Matiu
- <
- 5
- >

5
E Iesu i warwara talapor o esi la ning la angis
(Luk 6:20-23)
1 E Iesu i oroi pas a kunum a tarai, pa i han kas ting na mangir, pa i kes. Anun a tarai a asaer la han teteki. 2 Pa i asaer la mang,
3 5:3 Aisaia 57:15“La ning la tasmani mang la kapan ana ingunla, la angis,
anasa a matanitu misaot na langit anunla.
4 5:4 Aisaia 61:2-3; Tatatai 7:17La ning la domos, la angis,
anasa e God ir amoro la.
5 5:5 Buk Song 37:11La ning la anatarna pas la, la angis,
anasa lar kibas pas a rakrakan hanua sur anunla.
6 5:6 Aisaia 55:1-2La ning la murak pa la mos sur a tostos a toltol, la angis,
anasa lamur lar masur.
7 La ning na tena marmaris, la angis,
anasa e God ir maris la otleng.
8 La ning a nuknukinla i totoh, la angis,
anasa lar oroi e God.
9 La ning la sira amolmol a tarai, la angis,
anasa e God ir atong la na natnatna.
10 5:10 1 Pita 3:14La ning di alaulau la anasa la mur a tostos a toltol, la angis,
anasa anunla a matanitu misaot na langit.
11 5:11 1 Pita 4:14“Mulo angis ning di atong laulau mulo, pa di alaulau mulo, pa di atong a asasongo na warwarala omulo mang mulo tol na toltol laulaula, anasa mulo anuki. 12 5:12 2 Stori 36:16; Aposel 7:52Mulor gas, anasa anumulo a arlou saot na langit i itna kol. Anasa mangotleng larning di ka alaulau nigon a propetla ning la laun nigo tamulo.
A warwara larlar ana sol pa talapor
(Mak 9:50; Luk 8:16; 14:34-35)
13 “Mulo arlar ana sol sur a tarai te na rakrakan hanua. Ika, ning a makmakana ka rop, dir amakmakan ulak mangmangasa pasi? Bel ta utna ma i to pasi. Dir migen purum seni utumo lapiu, pa tarai lar papas kama saot ono.
14 5:14 Jon 8:12; 9:5“Mulo arlar ana talapor te na rakrakan hanua. Ta hanua ning i kes saot na mangir, bel ir parau sot pas. 15 5:15 Mak 4:21; Luk 8:16; 11:33Bel tik ir asot tar ta lam pa ir aroh alari ana paket. Dir suahi ot saot na turtur ngasna sur ir talapor tetek la rop ning la kes ting na rumai. 16 5:16 Epeses 5:8-9; 1 Pita 2:12Larotleng ning, anumulo a talapor ir sasai na matan a tarai, sur lar oroi anumulo a wakak a titolla, pa lar atong aitna pas e Tamamulo ning i kes saot na langit.
E Iesu i asaer a tarai ana warkuraila
17 5:17 Rom 3:31“Gong mulo nuki mang a hanot sur ar kibas sen a warkuraila ane Moses pa asaerla anuna propetla. Bel a hanot sur ar kibas sen la, a hanot sur ar tolsot pas la. 18 5:18 Luk 16:17; 21:33A atong momoli tamulo, bel ta natar a tumtumus lik o ta akinalang lik tagun a warkuraila ne ir rarop, tuk ning a bakut pa rakrakan hanua diar rarop. A warkuraila lar kes ot, tuk ning dir tolsot pasi. 19 5:19 Jems 2:10Esining ir lakai ta natar a warkurai mite na warkuraila ne, pa ir asaer rongon a tarai sur la otleng lar lakai i, dir atongi mang, i natarna kol ana matanitu saot na langit. Ika esining ir mur a warkuraila ne, pa ir asaer a tarai ono, dir atongi mang, i itna ana matanitu saot na langit. 20 Larne, a atongi tamulo, ning anumulo a tostos a toltol bel ir itna bolos a tostos a toltol ana tena asaerla tagun a warkurai pa Parisaiola, bel mulor tolsot pasi sur mulor kas ting na matanitu saot na langit.
E Iesu i asaer la ana balakut
21 5:21 Kisim Bek 20:13; Lo 5:17“Mulo ka longor tari ning lanigo di ka atong tari tana tarai mang, ‘Gong u umkol tik. Esining ir umkol tik dir warkurai i.’ 22 5:22 1 Jon 3:15Ika iau, a atongi tamulo mang, esining ir balakut tetek ta tasnalik, dir warkurai i, pa esining ir atongi tetek ta tasnalik mang, ‘Bel ta pukulum,’ dir warkurai i na matan a tarai a kiwung. Pa esining ir atongi mang, ‘A longlong u,’ ngandek a warkurai ono, dir migeni ting na tnan iah.
23 5:23 Mak 11:25“Ning ur han sur ur saran anum a artabar ting na logo na tun artabar, pa ur nuk pas ta utna ning e tasimlik i tiu u ono, 24 ur suah tar anum a artabar ting napir a logo na tun artabar. Ur han kaba, pa mur armoro nigo pas oe tasimlik. Lamur ur ulak, pa ur sarani bot anum a artabar.
25 “Ning tik ir suah tar u ana warkurai, mur armoro nigo ning mu kaning ot mu han amon ting na numu a tinan, sakana ir saran tar u tetek a tena warkurai. Pa tena warkurai ir saran tar u tetek a tena tai alar pa ir akas tar u ting na karabus. 26 A atong momoli tam, bel ur purum tuk ot ning ur saran a ararop a toia ana num a arlou.
E Iesu i asaer la ana laulau a nuknuk sur a hane anuna tik o a barsan anuna tik
27 5:27 Kisim Bek 20:14; Lo 5:18“Mulo ka longor tari ning di ka atong tari mang, ‘Gong u tol a toltol laulau ana ta hane anuna tik o ta barsan anuna tik.’ 28 Ika iau, a atongi tamulo mang, ning ta barsan ir oroi tar ta hane pa nuknukna i laulau teteki, ting na nuknukna ka tol tar a toltol laulau ana hane ning. 29 5:29 Matiu 18:9; Mak 9:47Ning a sot a matam ir ben rongon u, ur liok seni, pa ur migen masik seni. Ir wakak ning takai a puka palaom ka dir migen seni, sakana dir migen a palaom rop uting na tnan iah. 30 5:30 Matiu 18:8; Mak 9:43Ning a sot a kum ir ben rongon u, ur kutus seni, pa ur migen masik seni. Ir wakak ning takai a puka palaom ka dir migen seni, sakana dir migen a palaom rop uting na tnan iah.
E Iesu i asaer la ana kutus tinaulai
31 5:31 Lo 24:1-4; Mak 10:4“Di ka atong tari otleng mang, ‘Esining i kepsen anuna hane, ir saran tar a paka buk na kutus tinaulai tana.’ 32 5:32 1 Korin 7:10-11Ika iau, a atongi tamulo mang, ning tik ir kepsen anuna hane ning bel i tol ta toltol laulau taum ana ta barsan masik, pa hane i taulai ulak, i tol a toltol laulau. Ika anuna barsan, i kamkamna ana laulau ning. Ning ta barsan ir taulai ta hane ning anuna barsan i kepseni, i otleng ka tol a toltol laulau, anasa a hane ning, i taulai ot.
E Iesu i asaer la ana lele
33 5:33 Kisim Bek 20:7; Wok Pris 19:12; Namba 30:2; Lo 23:21“Mulo ka longor tari otleng ning lanigo di ka atong tari tana tarai mang, ‘Gong u lele asasongo. A utna ning u ka lele tar ono tetek a Leklek, ur tolsoti ot.’ 34 5:34 Aisaia 66:1; Jems 5:12; Matiu 23:22Ika iau, a atongi tamulo mang, gong mulo arakrakai a lele ana ta ngas a warwara otleng. Gong mulo lele ana langit, anasa a langit a keskes a king ane God. 35 5:35 Buk Song 48:2; Aisaia 66:1Gong mulo lele ana rakrakan hanua, anasa a rakrakan hanua a pukna ning i suah naur a hana ono. Gong mulo lele oe Jerusalem, anasa e Jerusalem a hanua ana tnan King. 36 Gong u lele ana pukulum, anasa bel ur lingir sot pas ta hih a pukulum sur ir kokok, o ir mutmut. 37 Mulor atongi ka mang ‘ma’ o ‘bel’. Anasa, ning mulor atong ta ngas a warwara otleng, i ning i hanot kama tana Tena Laulau.
Gong mulo keles a toltol laulau anuna tik
(Luk 6:29-30)
38 5:38 Kisim Bek 21:24; Wok Pris 24:20; Lo 19:21“Mulo ka longor tari mang di ka atong tari mang, ‘Ning tik ir liok sen ta matan tik, dir kelesi otleng teteki, dir liok seni otleng ta matana. Pa ning tik ir tubul kuben sen ta ngesen tik, dir kelesi otleng teteki, dir tubul kuben sen otleng ta ngesena.’ 39 Ika iau, a atongi tamulo mang, gong mulo keles a laulau anuna tik ning i toli tetek mulo. Ning tik ir pasar a ris a sot a paham, ur saran otleng ning a ris tana. 40 Ning tik i mang sur ir dat tar u ana warkurai pa dir saran a warkurai tam sur ur saran anum a siot tana, ur noren tar otleng anum a saket. 41 Ning tik ir angongos u sur mur han taum uting na ta hanua ning i milau ka, ur han taum ono uting na hanua ning i bakbak siklik. 42 Ur tabar tik ning i nunung u. Pa ning tik ir nunung u sur ir los pasi kaba ta utna kusun u, ur sarani kaba tana.
A marmaris tetek na hirua
(Luk 6:27-28, 32-36)
43 5:43 Wok Pris 19:18“Mulo ka longor tari ning di ka atong tari mang, ‘Ur mang sur a halim, pa ur nget anum a hirua.’ 44 5:44 Kisim Bek 23:4-5; Luk 23:34; Aposel 7:60; Rom 12:14, 20Ika iau, a atongi tamulo mang, mulor mang sur anumulo na hirua, pa mulor araring sur la ning la alaulau mulo. 45 Ning mulor toli larning, ir asangani mang mulo na natnat e Tamamulo, ning i kes saot na langit. Anasa i saran tar a kamis sur ir talapor ana laulau a tarai pa wakak a taraila otleng, pa i saran tar a kiar tetek na tena tostos pa tetek la otleng ning bel la tostos. 46 Ning mulor mang sur la ka ning la mang sur mulo, asa ma anumulo a arlou? Na tena los totokom, ning bel la lasan ana marmaris la toli otleng larne, gepi? 47 Ning mulor gas pas ka sur na halalimulo, mulor wakak mangmangasa tana tarai masikla? A tarai otleng ning bel la tortorot la gasgas pas ka sur na halalinla, gepi? 48 5:48 Wok Pris 19:2; Lo 18:13Mulor tostos momol, larning e Tamamulo ning i kes saot na langit, i tostos momol.

- Matiu
- <
- 5
- >

5:3: 5:3 Aisaia 57:15

5:4: 5:4 Aisaia 61:2-3; Tatatai 7:17

5:5: 5:5 Buk Song 37:11

5:6: 5:6 Aisaia 55:1-2

5:10: 5:10 1 Pita 3:14

5:11: 5:11 1 Pita 4:14

5:12: 5:12 2 Stori 36:16; Aposel 7:52

5:14: 5:14 Jon 8:12; 9:5

5:15: 5:15 Mak 4:21; Luk 8:16; 11:33

5:16: 5:16 Epeses 5:8-9; 1 Pita 2:12

5:17: 5:17 Rom 3:31

5:18: 5:18 Luk 16:17; 21:33

5:19: 5:19 Jems 2:10

5:21: 5:21 Kisim Bek 20:13; Lo 5:17

5:22: 5:22 1 Jon 3:15

5:23: 5:23 Mak 11:25

5:27: 5:27 Kisim Bek 20:14; Lo 5:18

5:29: 5:29 Matiu 18:9; Mak 9:47

5:30: 5:30 Matiu 18:8; Mak 9:43

5:31: 5:31 Lo 24:1-4; Mak 10:4

5:32: 5:32 1 Korin 7:10-11

5:33: 5:33 Kisim Bek 20:7; Wok Pris 19:12; Namba 30:2; Lo 23:21

5:34: 5:34 Aisaia 66:1; Jems 5:12; Matiu 23:22

5:35: 5:35 Buk Song 48:2; Aisaia 66:1

5:38: 5:38 Kisim Bek 21:24; Wok Pris 24:20; Lo 19:21

5:43: 5:43 Wok Pris 19:18

5:44: 5:44 Kisim Bek 23:4-5; Luk 23:34; Aposel 7:60; Rom 12:14, 20

5:48: 5:48 Wok Pris 19:2; Lo 18:13

© 2023 Wycliffe Bible Translators Australia