- Kolosi
- <
- 3
- >

3
A tona lalaun oe Karisito
1 3:1 Mak 12:36; 16:19; Epeses 1:20E God ka akamtur pas mulo taum oe Karisito kusun a minat, i maining i wakak ning mulor suah a nuknukimulo rop ana ututnala saot na langit, ning e Karisito i kes ia, ting na ris a sot a kuna e God. 2 3:2 Matiu 6:33I wakak ning a nuknukimulo ir kes ana ututnala saot na langit, pa gong i kes ana ututnala mite lapiu. 3 Anasa mulo ka mat, pa onone anumulo a lalaun i kes mumun taum oe Karisito, tingui oe God. 4 E Karisito i anumulo a lalaun. Pa ning ir hanot mulo otleng mulor hanot puasa taum onoi ting na nuna matatar.
5 3:5 Rom 6:6, 11; Epeses 4:19; 5:3-6I maining mulor umkol a toltol laulaula mite lapiu ning kaning na lalaun anumulo. A ututnala ning ine: a pamuk a toltol, a dur a toltol, a nuknuk sur asaning a palaondi i mang suri, a nuknuk sur a toltol laulaula pa nuknuk sur a galis a utna na gongon. A nuknuk sur a galis a utna na gongon, i a lotu tetek a asasongo na godla. 6 A balakut ane God ir hanot tetek a tarai anasa la tol a toltolla ne.
7 Ting na numulo a lalaun nating, mulo otleng mulo sira mur a toltolla ne. 8 3:8 Epeses 4:25-29; 5:4Ika onone, mulor kepsen a toltolla rop ne: a balakut, a arlak, a toltol laulaula, a warwara laulau, pa arle otleng. 9 3:9 Epeses 4:22-25Gong mulo asongo artalai mulo, anasa mulo ka kepsen tar a toltol laulaula ning nating mulo sira toli, 10 pa mulo ka mermer pas ana tona lalaun. A tona lalaun ne, e God ot i saran tari tamulo pa i sira atona i, sur mulor arlar ot ana manarna, pa mulor tasman momol e God. 11 3:11 Galesia 3:28Pa larning, dala rop dala arlar kama: na tarai Juda, a tarai Grik, la ning di ka kot talilis tar la pa la ning bel di kot talilis la, a tarai ning bel la tastasman wakak, pa tarai miting na urmatana tarai otleng, a tena titol orosla pa taraila otleng ning bel na tena titol oros. E Karisito ot i itna kol, pa i kes ondala rop.
A marmaris artalai
12 3:12 1 Pita 2:9Mulo na totoh a tarai ane God, ning i maris mulo, pa i aslang pas mulo. I maining i wakak sur mulor mermer ana toltolla ne: mulor nangan a taraila, mulor tol a wakakna tetek la, mulor anatarna pas mulo, mulor kes na balmolmol pa mulor asangan a molmol a toltol. 13 3:13 Epeses 4:2, 32Gong mulo balana kut tetek na halalimulo. Pa ning ta halimulo i tol tar ta laulauna tetek mulo, gong mulo kelesi, mulor nuk duman sen anuna toltol laulau, arlar larning a Leklek ka kepsen anumulo na toltol laulaula. 14 3:14 Rom 13:8-10Mulor mermer ana marmaris artalai tetek mulo. A marmaris i itna kol tana wakak a toltolla rop. I dat taum a toltolla rop ne, sur lar titol taum wakak.
15 3:15 Pilipai 4:7; 1 Korin 12:27; Epeses 4:4I wakak ning a balmolmol ning e Karisito i tabar mulo onoi ir nigon mulo ana lalaun anumulo. Anasa mulo a didiah palaona e Karisito, pa e God i kabah pas mulo sur mulor kes taum ana balmolmol. Pa mulor sira atong wakak tetek e God. 16 3:16 Epeses 5:19I wakak ning a warwara ane Karisito ir kes tingui na balamulo pa ir bukus. Pa mulor asaer artalai mulo onoi, pa mulor arakrakai artalai mulo otleng onoi, taum ana tastasman rop. Pa mulor saksak otleng onoi ning mulo saken a Saksakla ane Dewit, pa na saksak a lotu, pa na saksak ning a Talngan Tabu i tabar mulo onoi. Pa mulor saksak ana atong wakak tetek e God tingui na balamulo. 17 3:17 1 Korin 10:31; Epeses 5:20Ana ututnala rop ning mulo toli pa mulo atongi, mulor toli ot ana risana Leklek e Iesu, pa mulor atong wakak tetek e God a Tamandala, anasa ana titol ning e Karisito i toli omulo.
A asaer tetek na kabaitamana
(Epeses 5:22—6:4)
18 3:18 Epeses 5:22Mulo na tinaulai a gurara, i wakak ning mulor anatarna pas mulo tetek anumulo na tarai, anasa a toltol ning i tostos sur mulo, a tarai ana Leklek.
19 3:19 Epeses 5:25Mulo otleng, na tinaulai a tarai, mulor mang sur anumulo na gurarala, pa gong mulo angongos la.
20 3:20 Epeses 6:1Kakakla, mulor longor tana tamtamamulo pa na kabatnamulo ana ututnala rop, anasa a Leklek ir gas ning mulor sira toli larning.
21 3:21 Epeses 6:4Mulo a tamtaman a kakakla, gong mulo angangas na natnatumulo, sakana lar nuki mang bel la tolsot pas ta wakak a titol.
A asaer tetek a tena titol orosla pa nunla na ningnigo
(Epeses 6:5-9)
22 3:22 Epeses 6:5-8Mulo na tena titol oros, mulor longor tetek anumulo na ningnigo mite lapiu ana titolla rop. Gong mulo titol wakak ka ning la oroi mulo, sur mulor agasgas tar la ka. Mulor titol wakak tetek la ana momolna ting na balamulo pa ana hanrawai tetek a Leklek. 23 Ana titol rop ning mulo toli, mulor saran arop tar anumulo a lalaun onoi. Mulor titol larning mulo titol ot tetek a Leklek, pa bel tetek a tarai. 24 Anasa mulo tasmani mang, a Leklek ir saran a arlou tetek mulo, i a wakak a keskes ning mulor kibasi lamur. Mulo na tena titol oros ana Leklek e Karisito, pa i ot anumulo a ningnigo momol. 25 3:25 Rom 2:11Esining i tol a laulauna ir kibas a warkurai a arkeles ana laulauna ning ka tol tari, anasa a Leklek bel i purpurngis.

- Kolosi
- <
- 3
- >

3:1: 3:1 Mak 12:36; 16:19; Epeses 1:20

3:2: 3:2 Matiu 6:33

3:5: 3:5 Rom 6:6, 11; Epeses 4:19; 5:3-6

3:8: 3:8 Epeses 4:25-29; 5:4

3:9: 3:9 Epeses 4:22-25

3:11: 3:11 Galesia 3:28

3:12: 3:12 1 Pita 2:9

3:13: 3:13 Epeses 4:2, 32

3:14: 3:14 Rom 13:8-10

3:15: 3:15 Pilipai 4:7; 1 Korin 12:27; Epeses 4:4

3:16: 3:16 Epeses 5:19

3:17: 3:17 1 Korin 10:31; Epeses 5:20

3:18: 3:18 Epeses 5:22

3:19: 3:19 Epeses 5:25

3:20: 3:20 Epeses 6:1

3:21: 3:21 Epeses 6:4

3:22: 3:22 Epeses 6:5-8

3:25: 3:25 Rom 2:11

© 2023 Wycliffe Bible Translators Australia