- 1 Tesalonika
- <
- 5
- >

5
Dalar kes na sang sur a tinan ot ana Leklek
1 5:1 Matiu 24:42-43; 2 Pita 3:10; Tatatai 3:3Na tastasimitol, bel mitol ar tumtumus tetek mulo ana pukakiar pa kalang ning a Leklek ir hanot ono. 2 Anasa mulo ka tasman wakaki mang a pukakiar ana Leklek ir hanot kulkulan, arlar ana tena kinkinau ana morom. 3 5:3 Matiu 24:39; Luk 21:34-35Ning a tarai lar warwara larne, “Dala kes ana balmolmol pa ana wakak a lalaun,” a hinirua ir hanot kulkulan tetek la, arlar ana kankan ning a hane i kilangi ning milau ir agon. Bel lar bolos kusuni.
4 Ika mulo, na tastasimitol, bel mulo kes ana mormorom, sur a pukakiar ning ir akulkulan mulo, arlar ana tena kinkinau. 5 5:5 Rom 13:12Anasa mulo rop na natnat a talapor pa na natnat a kabakiar. Bel dala miting na morom pa mormorom. 6 Pa gong dala arlar ana dingla na tarai ning la borbor duman. Dalar tai alar dala pa dalar warkurai tostos anundala lalaun. 7 Anasa la ning la borbor duman, la sira borbor ana morom, pa la ning la sipak, la sira sipak ana morom.
8 5:8 Aisaia 59:17; Epeses 6:14, 17Ika dala miting na kabakiar, i wakak ning dalar warkurai tostos anundala lalaun. Dalar amermer dala ana tortorot pa ana marmaris sur ir tai alar dala, arlar ana tena harum i suah alar a malwasna ana puka aen. Pa dalar amermer dala otleng ana keskes na harnanai ana tortorot oe God sur ir alaun dala, arlar ana tena harum i suah alar a pukulna ana kukuh na harum. 9 Anasa e God bel i aslang pas dala sur dalar kilang kankan tingui na nuna balakut. I aslang pas dala sur anundala Leklek e Iesu Karisito ir alaun dala. 10 5:10 Rom 14:8-9; 1 Tesalonika 4:14I mat sur dala, sur dalar laun taum onoi ning ir ulak purum. Dala rop, la ning kaning ot la laun, pa la ning la ka mat. 11 I maining mulor wunan artalai mulo, pa mulor arakrakai mulo, mang ot larning mulo sira toli.
A ararop a asaer
12 Na tastasimitol, mitol nunung mulo sur mulor hanrawai la ning la titol rakrakai na arpotor imulo, pa la tai alar mulo ana ngas ana Leklek, pa la asaer mulo. 13 Mulor asangan a tnan hanrawai tetek la taum ana marmaris, anasa ana nunla titol. Pa mulor kes na balmolmol artalai.
14 5:14 2 Tesalonika 3:6, 11Na tastasimitol, mitol nunung mulo sur mulor atumarang a tarai ning la ngoro, mulor wunan la ning la sira matmataut, mulor nangan la ning bel la rakrakai ana tortorot, pa mulor balmolmol tetek a taraila rop. 15 5:15 Rom 12:17; 1 Pita 3:9Mulor tai alar mulo sur gong mulo keles a laulauna ana laulauna. Mulor rakrakai sur mulor tol a wakakna artalai tetek mulo, pa tetek a tarai masik otleng.
16 5:16 Pilipai 4:4Mulor sira gas. 17 Gong mulo manah ana niaring. 18 5:18 Epeses 5:20Mulor atong wakak tetek e God ana sala rop ning i hanot tetek mulo. Anasa ine a nuknuk e God tetek mulo, ning mulo oe Karisito Iesu.
19 5:19 Epeses 4:30Gong mulo sairas a titol ana Talngan Tabu. 20 Gong mulo nuknuk oros ana warwarala na propet. 21 5:21 1 Jon 4:1Mulor toho rop a warwarala pa toltolla, pa mulor tong akes a wakak a toltol. 22 Pa mulor han masik kusun a urmatana laulaula rop.
23 5:23 2 Tesalonika 3:3Mitol araring sur e God ot, a God na balmolmol ir atotoh pas anumulo a lalaun, sur mulor totoh rop na matana. Mitol araring otleng mang e God ir tai alar anumulo a lalaun rop, larne a ingumulo, a nuknukimulo pa a palaomulo, sur gong dir tiu tar mulo ona ta rongo ana pukakiar ning anundala Leklek e Iesu Karisito ir hanot ulak. 24 Esaning i kabah pas mulo ir toli ot larning, anasa i momol.
25 5:25 Kolosi 4:3; 2 Tesalonika 3:1Na tastasimitol, mulor araring sur mitol. 26 Ning mulo arsongo taum ana tastasimulola, mulor maris la rop ana argoro na marmaris, pa mulor toli ana totoh a toltol. 27 A nunung mulo ana risana Leklek sur mulor was a pas ne tetek a tastasindala rop.
28 A marmaris ana nundala Leklek e Iesu Karisito ir kes taum omulo.

- 1 Tesalonika
- <
- 5
- >

5:1: 5:1 Matiu 24:42-43; 2 Pita 3:10; Tatatai 3:3

5:3: 5:3 Matiu 24:39; Luk 21:34-35

5:5: 5:5 Rom 13:12

5:8: 5:8 Aisaia 59:17; Epeses 6:14, 17

5:10: 5:10 Rom 14:8-9; 1 Tesalonika 4:14

5:14: 5:14 2 Tesalonika 3:6, 11

5:15: 5:15 Rom 12:17; 1 Pita 3:9

5:16: 5:16 Pilipai 4:4

5:18: 5:18 Epeses 5:20

5:19: 5:19 Epeses 4:30

5:21: 5:21 1 Jon 4:1

5:23: 5:23 2 Tesalonika 3:3

5:25: 5:25 Kolosi 4:3; 2 Tesalonika 3:1

© 2023 Wycliffe Bible Translators Australia