- Epeses
- <
- 4
- >

4
Dala takai ka oe Karisito
1 4:1 Kolosi 1:10A kes ting na karabus anasa a titol tetek a Leklek. Pa a nunung kol mulo, sur mulor laun arlar ana lalaun ning di ka kabah pas mulo suri. 2 4:2 Kolosi 3:12-13Mulor anatarna pas mulo, pa mulor kes na balmolmol. Mulor asangan a wowowon a toltol, pa mulor mang artalai sur mulo, pa gong mulo keles a toltol anuna tik. 3 4:3 Kolosi 3:14-15Mulor rakrakai sur mulor takai ka ana keskes ning a Talngan Tabu ka saran tari tamulo, anasa i dot taum mulo ana balmolmol. 4 Dala rop dala takai ka a palaona e Karisito, pa takai ka a Talngan Tabu i kes ondala rop. Pa e God i kabah pas dala sur dalar takai ka ting na keskes harnanai ana tortorot sur a ututnala ning ir angis dala onoi. 5 Anundala takai ka a Leklek, pa takai ka a tortorot, pa takai ka a baptais. 6 4:6 1 Korin 12:6Pa takai ka a God, a Tamandala rop. I warkurai dala rop, i titol ting na nundala lalaun rop, pa i kes ondala rop.
7 4:7 Rom 12:3, 6E Karisito i tabar dala taktakai ana artabar, arlar ot ana nuknukna. 8 I maining, a Buk Tabu i atongi larne onoi,
“Ning i han kas usaot,
i ben a galis a tarai a karabus
pa i tabar a taraila ana artabarla.” Buk Song 68:18
9 4:9 Jon 3:13Ning di tumusi larne, “i han kas”, a kamna mang nating ka han purum pas ute lapiu. 10 Esaning i han purum, i ot ning i han kas kol usaot, bolos a langit rop, sur ir abukus a ututnala rop tisaot pa te lapiu. 11 4:11 1 Korin 12:28I ot ning i saran a artabarla ning tetek anuna taraila larne: a aposella, a propetla, na tena warwara talapor ana Wakak a Warwara, a tena tai alarla, pa a tena asaerla, 12 sur lar sang a taraila ane God, sur lar titol teteki, sur dala a palaona e Karisito dalar gomo. 13 4:13 Kolosi 1:28Lar toli larning tuk dalar takai ka ana tortorot, pa ana tastasmai ana Nat e God, pa tuk ning dalar hanot a rakrakai a tena tortorotla. Dalar gomo tuk ning dalar bukus ana kidol a lalaun ane Karisito.
14 I maining bel ma dalar arlar ulak ana kakakla ning nunla tortorot i maler, arlar ana utna ning a wuwu pa top i migen taltali utumo pa ute. Bel dalar mur a asaerla anuna tena asasongola, ning la mang sur lar ben rongon a taraila taum ana nunla na namnamin a warwarala. 15 4:15 Kolosi 1:18; 2:19Ika, dalar atong a momol a warwara taum ana marmaris. Dalar gomo ana ututnala rop sur dalar arlar taum oe Karisito, ai a pukulundala. 16 Pa dala a palaona, pa oe Karisito, a kidol a palaona i tugus taum wakak. Pa ning taktakai diah palaona i tol ot anuna titol, a kidol a palaona ir gomo pa ir rakrakai, pa ir bukus ana marmaris.
A tona lalaun kaning oe Karisito
17 4:17 1 Pita 1:14; Rom 1:21A atai mulo ana risana Leklek, pa a atumarang mulo mang gong ulak ma mulo laun arlar ana taraila ning bel la tortorot. A nuknukinla bel i to pas ta utna. 18 Anunla tastasmai i mormorom pa la bakbak kusun a lalaun ane God, anasa bel la tasman a momolna, anasa a balanla i rakrakai kol. 19 Bel ma ta memeinla, pa la saran tar la kama sur a toltol ning di sira meme ono, taum ana urmatana dur a toltol, pa nuknukinla sur a toltol laulau bel ir manah.
20 Ika mulo, ning di asaer tar mulo oe Karisito, bel di asaer mulo ana toltolla larne. 21 A tasmani mang di ka asaer tar mulo oe Iesu pa mulo ka longor pasi, pa mulo tasman a momolna ning i kes onoi. 22 4:22 Rom 8:13; Kolosi 3:9Di asaer mulo sur mulor han kusun a ngas a lalaun ning nating mulo murmuri. Mulor pak seni arlar taum ana turai a kaen, anasa i laulau pa i asongo dala sur dalar mur a laulau a nuknukla. 23 4:23 Rom 12:2Mulor saran tar mulo tetek e God sur ir atona a ingumulo pa nuknukimulo. 24 4:24 Stat 1:26; Kolosi 3:10Pa mulor mermer ana tona lalaun ning e God i akes tari arlar ot ana manarna, sur mulor mur a tostos a toltol momol, pa mulor hanot a totoh a tarai ane God.
25 4:25 Kolosi 3:8-9; Sekaraia 8:16I maining mulor manah kusun asasongo, pa mulor atong a momolna tetek a halalimulo, anasa dala rop dala na didiah palaona e Karisito. 26 4:26 Buk Song 4:4; Jems 1:19-20Ning mulo balakut, gong mulo tol a toltol laulau. Pa gong a kamis i sup ning kaning ot mulo balakut, 27 pa gong mulo saran tar ta kolo ta e Satan. 28 Esining i kinkinau, gong ulak ma i kinkinau. I wakak ning ir tol a wakak a titol ana naur a kuna, sur ir tol otnan a utna ning i to pasi, pa ir tabar la otleng onoi ning la kapan.
29 4:29 Kolosi 4:6Pa gong ta laulau a warwara i purum miting na pahamulo. Mulor atong ka a warwara ning i wakak sur ir arakrakai a tarai pa ir nangan la ana asaning la kapan suri, sur anumulo a warwara ir awakak la ning la longor mulo. 30 4:30 Aisaia 63:10; 1 Tesalonika 5:19; Epeses 1:13-14Pa gong mulo abalmaris a Totoh a Inguna e God, a akinalang ning e God ka aslang tar mulo onoi mang mulo anunai, sur a pukakiar ning e God ir alangolango mulo. 31 4:31 Kolosi 3:8Mulor kepsen a toltolla larne kusun anumulo a lalaun: a nuknuk laulau, a balakut, a arngaras, a arkabah na balakut, a warwara laulau, pa urmatana toltol laulaula rop otleng. 32 4:32 Matiu 6:14; 18:22-35; Kolosi 3:12-13Mulor tol a wakakna tetek mulo pa mulor mang artalai sur mulo. Pa ning tik omulo i tol a laulau tetek mulo, mulor nuk duman seni, arlar larning e God ka kepsen anumulo na toltol laulaula oe Karisito.

- Epeses
- <
- 4
- >

4:1: 4:1 Kolosi 1:10

4:2: 4:2 Kolosi 3:12-13

4:3: 4:3 Kolosi 3:14-15

4:6: 4:6 1 Korin 12:6

4:7: 4:7 Rom 12:3, 6

4:9: 4:9 Jon 3:13

4:11: 4:11 1 Korin 12:28

4:13: 4:13 Kolosi 1:28

4:15: 4:15 Kolosi 1:18; 2:19

4:17: 4:17 1 Pita 1:14; Rom 1:21

4:22: 4:22 Rom 8:13; Kolosi 3:9

4:23: 4:23 Rom 12:2

4:24: 4:24 Stat 1:26; Kolosi 3:10

4:25: 4:25 Kolosi 3:8-9; Sekaraia 8:16

4:26: 4:26 Buk Song 4:4; Jems 1:19-20

4:29: 4:29 Kolosi 4:6

4:30: 4:30 Aisaia 63:10; 1 Tesalonika 5:19; Epeses 1:13-14

4:31: 4:31 Kolosi 3:8

4:32: 4:32 Matiu 6:14; 18:22-35; Kolosi 3:12-13

© 2023 Wycliffe Bible Translators Australia