- Tatatai
- <
- 5
- >

5
A buk ning di ka hin tari pa Nat a Sipsip
1 5:1 Aisaia 29:11; Esekiel 2:9-10Lamur a oroi a buk ting na sot a kuna esaning i kes ting na keskes a king. A buk ning di ka hin tari, di ka tumtumus rop tar ana naur a risna, pa di ka bulit alar tari ana mais a bulit. 2 Pa a oroi a rakrakai a angelo i deke ana tnan elngena mang, “Esi i tostos suir pilik sen mais a bulit ne mite na buk, pa ir paki?” 3 Bel tik saot na langit, pa te lapiu, pa tingui na piu i tolsot suir pak a buk ning, o ir oroi i. 4 A tangis kol iau, anasa bel tik i tostos suir pak a buk ning, o ir oroi a tumtumus tingui na tinine. 5 5:5 Stat 49:9; Aisaia 11:1, 10; Tatatai 22:16Ning a ningnigo i atongi tak mang, “Gong u tangis! Oroi i, a laion anuna mangis a tarai Juda, a wakir e Dewit, ka tolsot pas a hiruala anunai. I tolsot suir pilik sen mais a bulit pa ir pak a buk ning.”
6 5:6 Sekaraia 4:10; Jon 1:36; Tatatai 13:8Lamur a oroi a Nat a Sipsip, i tai arlar larning di ka umkol tari, i tur napir a keskes a king, pa diat a lalaun a akakes taum ana ningnigola la tur talilis pasi. A Nat a Sipsip ning, mais a komna, pa mais a matana. La ning, mais a inguna e God, ning i sune sen la ute na rakrakan hanua rop. 7 A Nat a Sipsip i han pa i kibas pas a buk miting na sot a kuna esaning i kes ting na keskes a king. 8 5:8 Tatatai 8:3-4; Buk Song 141:2Ning ka kibas pas a buk ning, diat a lalaun a akakes pa naur a bonot pa pisir diat a ningnigo, la punga hanrawai tar salanigo tana Nat a Sipsip. La rop la tong taktakai a utna lar a gita pa taktakai a besen ning di toli ana gol. A besenla ning, la bukus ana paura di tuni pa sasawana i toboh wakak, ning di atongi a insens. La ning, a niaringla anuna tarai ane God. 9 5:9 Buk Song 33:3; 40:3; 96:1; 98:1Pa la saken a tona saksak larne,
“U ot u tostos sur ur kibas pas a buk pa ur pilik sen na bulit kusuni,
anasa di umkol u,
pa u lou lingir pas a tarai tetek e God ana sulukim,
a tarai miting na mangis a tarai rop, pa miting na urmatana ngas a warwarala rop, pa miting na hananuala rop pa miting na matanitula rop.
10 5:10 Kisim Bek 19:6; Aisaia 61:6; Tatatai 1:6; 20:6U ka akes tar la sur lar warkurai taum hom,
pa la na tena artabar tetek anundala a God,
pa lar warkurai te na rakrakan hanua.”
11 5:11 Daniel 7:10; Hibru 12:22Lamur a tai pa a longor a elngen a galis a angelo ning la tur talilis pas a keskes a king pa diat a lalaun a akakes pa ningnigola. A angelola la galis kol, bel tik ir was sot pas la. 12 La saksak ana tnan elngenla larne,
“I tostos kol sur a Nat a Sipsip ning di umkol tari
ir kibas a warkurai, a galis a gongon, a tastasmai pa rakrakai.
Pa i tostos kol ning dir hanrawai i, dir aitna pasi pa dir atong aleklek pasi!”
13 Pa a longor na elngen a akakes rop saot na langit pa te na rakrakan hanua pa tingui na piu pa salatasi, a ututnala rop ning di akes la, la saksak larne,
“Dalar rakan aleklek pas esaning i kes ting na keskes a king,
pa Nat a Sipsip,
dalar hanrawai diau pa dalar aitna pas diau.
Dia tong akes a rakrakai,
bel ir rarop.”
14 Pa diat a lalaun a akakes la atongi mang, “Amen,” pa na ningnigo la punga hanrawai pa la lotu.

- Tatatai
- <
- 5
- >

5:1: 5:1 Aisaia 29:11; Esekiel 2:9-10

5:5: 5:5 Stat 49:9; Aisaia 11:1, 10; Tatatai 22:16

5:6: 5:6 Sekaraia 4:10; Jon 1:36; Tatatai 13:8

5:8: 5:8 Tatatai 8:3-4; Buk Song 141:2

5:9: 5:9 Buk Song 33:3; 40:3; 96:1; 98:1

5:10: 5:10 Kisim Bek 19:6; Aisaia 61:6; Tatatai 1:6; 20:6

5:11: 5:11 Daniel 7:10; Hibru 12:22

© 2023 Wycliffe Bible Translators Australia