- Tatatai
- <
- 19
- >

19
Di atong aitna pas e God saot na langit
1 19:1 Lo 32:43; Tatatai 6:10Ning ka rop a ututnala ne, a longor a tnan agaia lar a elngen a tnan kunum a taraila saot na langit, la kukuk mang,
“Haleluia!
E God anundalai, ka alaun pas dala, a matatar pa rakrakai anunai ka,
2 anasa anuna warkuraila i momol pa i tostos.
Ka saran tar a warkurai a arkeles tetek a pamuk a hane, ning a risana i han sarara ana nuna toltol laulau,
esaning i alaulau a rakrakan hanua ana nuna pamuk a toltolla.
E God ka saran tar a warkurai a arkeles teteki,
anasa ana suluk anuna tena titol orosla,
ning i umkol la.”
3 Pa la kukuk ulak mang,
“Haleluia!
Pa sasawan a hane ning i han kas usaot bel ir rarop.”
4 Naur a bonot pa pisir diat a ningnigo pa diat a lalaun a akakes la punga hanrawai, pa la lotu tetek e God, esaning i kes ana nuna keskes a king pa la atongi mang,
“Amen, Haleluia!”
5 Pa elngen takai i hanot miting na keskes a king, i atongi mang,
“Mulor atong aitna pas anundala a God,
mulo anuna tena titol orosla,
mulo ning bel al risamulo pa mulo ning mulo leklek,
mulo ning mulo hanrawai i!”
6 19:6 Tatatai 14:2Pa a longor a agaia lar a elngen a tnan kunum a tarai, lar otleng a unga na malum ning i naro, pa rakrakai a pungpugur, i kukuk mang,
“Haleluia!
Anasa anundala a Leklek e God,
ning i rakrakai kol,
i kes na king.
7 19:7 Aisaia 61:10; Tatatai 21:2Dalar gas,
pa dalar rakan aleklek pasi!
Anasa a pukakiar a tinaulai anuna Nat a Sipsip ka hanot,
pa nuna hane ka sang.
8 Di ka saran tar na wakak a kaen, ning i talapor pa i totoh tetek a hane,
suir mermer ono.”
Na wakak a kaen ning, i tur aslang na tostos a toltol ana tarai ane God.
9 19:9 Matiu 22:2-3Pa angelo i atai iau mang, “Ur tumusi larne: La ning di atai tar la sur a ngasa na tinaulai ana Nat a Sipsip, la angis!” Pa i atongi otleng mang, “Na warwara ne na momol a warwara ot ane God.”
10 19:10 Aposel 10:25, 26; Tatatai 22:8-9Lamur a punga hanrawai milau naur a hana suar lotu teteki. Ika i atai iau mang, “Gong! Iau otleng a tena titol oros ka lar u pa na tastasim ning la tong akes a warwara talapor oe Iesu. Ur lotu tetek e God! Anasa a warwara talapor oe Iesu, i ot i anuknuk a tarai sur lar warwara na propet.”
Esaning i kes saot na kokok a hos
11 19:11 Tatatai 1:5; 6:2; Buk Song 96:13; Aisaia 11:4A oroi a langit ka sapang pa a oroi a kokok a hos i tur salanigo tak. Pa esaning i kes saot ono di atongi mang “I sira tolsot anuna titol” pa “I momol.” Anuna warkurai pa nuna harum i tostos. 12 19:12 Daniel 10:6; Tatatai 1:14; 2:17Naur a matana i arlar ana irnga na iah, pa galis a kukuh a king kanisaot na pukulna. Pa di ka tumus tar a rising ting na palaona, ning bel tik i tasmani, i sot ka i tasmani. 13 19:13 Aisaia 63:1-3; Jon 1:1, 14I mermer ana kaen ning di amurungi ting na suluk. Pa risana, “A Warwara ane God.” 14 A kunum a tarai a harum misaot na langit la kas ana kokok a hosla pa la muri. La mermer ana wakak a kokok a kaenla i totoh. 15 19:15 Buk Song 2:9; Tatatai 1:16; 14:20Pa liwan a harum ning i harat kol kaning na pahana i gom pasi, suir ting amat na tarai miting na matanitula ono, pa ir warkurai rakrakai la ana bulse na aen. I pas gingini a wana wain ting na tung a hat ning i tur aslang a ngalngaliah a balakut ane God, esaning i rakrakai kol. 16 19:16 Tatatai 17:14Ting na nuna kaen pa ting na kinwar a hana, di ka tumus tar a risana larne,
A King anuna kingla
pa Leklek anuna leklekla.
17 19:17 Esekiel 39:17-20Pa a oroi ning a angelo i tur tar ting na kamis, pa i arkabah ana tnan elngena tetek a manila rop ning la rowoi saot na solsolna mang, “Mulo rowoi ute, mulor han taum ana tnan ngasa ane God, 18 sur mulor ien a sis a palaona kingla, na ningnigo anuna tarai a harum, a tarai a harum, a hosla pa la otleng ning la kas onla, pa sis a palaona tarai rop, na tena titol oros, pa la ning bel na tena titol oros, la ning bel al risanla pa la ning la leklek.”
19 Lamur a oroi a rokoio na inagoi pa kingla mite na rakrakan hanua, pa anunla na kunum a tarai a harum ning la han taum sur lar harum taum o esaning i kas ana hos pa nuna kunum a tarai a harum. 20 19:20 Tatatai 13:12-17; 20:10Ika di tong akes pas a rokoio na inagoi pa asasongo na propet, esaning ka tol a akinalangla ana risana rokoio na inagoi. Ning i tol a akinalangla ning, i asongo pas la ning a akinalang ana rokoio na inagoi kaning onla, pa la lotu tetek a manar a rokoio na inagoi. Di migen lalaun tar a asasongo na propet pa rokoio na inagoi ting na tnan tung a iah ning i irnga ana salfa. 21 Di umkol anundiau a kunum a tarai a harum ana liwan a harum kaning na pahana esaning i kas ana hos. Pa manila rop la ien a sis a palaonla pa la masur onoi.

- Tatatai
- <
- 19
- >

19:1: 19:1 Lo 32:43; Tatatai 6:10

19:6: 19:6 Tatatai 14:2

19:7: 19:7 Aisaia 61:10; Tatatai 21:2

19:9: 19:9 Matiu 22:2-3

19:10: 19:10 Aposel 10:25, 26; Tatatai 22:8-9

19:11: 19:11 Tatatai 1:5; 6:2; Buk Song 96:13; Aisaia 11:4

19:12: 19:12 Daniel 10:6; Tatatai 1:14; 2:17

19:13: 19:13 Aisaia 63:1-3; Jon 1:1, 14

19:15: 19:15 Buk Song 2:9; Tatatai 1:16; 14:20

19:16: 19:16 Tatatai 17:14

19:17: 19:17 Esekiel 39:17-20

19:20: 19:20 Tatatai 13:12-17; 20:10

© 2023 Wycliffe Bible Translators Australia